**Eresfjord** er ei bygd i Molde kommune (Nesset kommune til 2020) i Møre og Romsdal fylke. Stedet har cirka 450 innbyggere. Bygda er spesielt kjent for sine fjell og tilhørende turområder. Eresfjord er også kjent for sitt utsøkte flaskevann Eira som er kjent for å være verdens beste.

Geografi og klima
-----------------

Eresfjord, Eira, vinteren 2002
Bygda Eresfjord ligger i en u-dal omkranset av fjell innerst i Eresfjorden, en gren av Langfjorden. Elva Eira renner gjennom bygda, fra Eikesdalsvatnet lengst i sør, og ut i Eresfjorden i nord. Eikesdalsvatnet blir demmet opp av enorme morener på Øverås. Den lakse- og sjøørretførende elva er kjent for rikt fiske, og tiltrekker fiskere fra både inn- og utland. Ved elvas utløp har det dannet seg et delta av grus og sand. «Engelskhuset» ligger ved den nordlige enden av elva, og ble bygd for å huse engelske laksefiskere som kom til Eresfjord for å fiske og feriere. Nært dette huset ligger det et gravfelt. Vann fra fjellene på østsiden samler seg i Dokkelva, som også munner ut i Eresfjorden. Dokkelva er hovedkilde for drikkevann. Ekstreme nedbørsmengder 14-15. august 2003 førte til storflom i Eresfjord da Dokkelva tok nytt løp. Sira kirke fra 1869 ligger midt i bygda. Lengst nord i Eresfjord på Nauste finner vi Naustrekka. På Nauste ligger det også en godt bevart sandstrand.

Det finnes fremdeles mange spor etter gammelt kulturlandskap i Eresfjord, som steingarder, beite- og slåtteteiger, utløer og seterbuer. En del av kulturlandskapet bærer i dag preg av gjengroing.

Vinteren i Eresfjord er relativt lang og kald. Nærmeste offisielle målestasjon for vær ligger i Tingvoll kommune, 22,1 km fra Eresfjord.

### Fjell

National Geographic Adventure uttalte i 2008 at Eresfjord hadde verdens vakreste skiterreng. Under følger en oversikt over de høyeste fjellene rundt Eresfjord og Eikesdalsvatnet:

* Vikesoksa, 1809 moh.
* Sjøvdøla, 1719 moh.
* Gjuratinden, 1712 moh.
* Skjorta, 1711 moh.
* Fløtatinden, 1711 moh.
* Ryssdalsnebba, 1618 moh.
* Nebba, 1477 moh.
* Kvitfjellet, 1381 moh.
* Goksøyra, 1337 moh.
* Jamtetind, 1101 moh.

Avstander og ankomst
--------------------

* Molde, 70 km
	+ Nærmeste lufthavn fra Eresfjord: Årø lufthavn
	+ Nærmeste lokalsykehus fra Eresfjord: Molde sjukehus
* Åndalsnes, 78 km
* Kristiansund, 100 km
* Trondheim, 230 km
	+ Nærmeste universitetssykehus fra Eresfjord: St. Olavs hospital
	+ Nærmeste universitet fra Eresfjord: NTNU
* Oslo, 527 km

Riksvei 660 går gjennom bygda.

Eresfjord Småbåthavn, eid av Eresfjord Småbåtlag, ligger ytterst ved utløpet til elvadeltaet Eira på «Paulen». Havnen har plass til 33 småbåter, og tilbyr blant annet eget klubbhus, danseplatting og gjestehavn. Gjestehavnen fikk i 2003 kongebesøk. Ved innseilingen er det en grunne man bør være oppmerksom på.

Historie
--------

Navnet *Eresfjord* kommer fra norrønt *Øyrisfjǫrðr*, første ledd sannsynligvis laget til elvenavnet *Aura* av *aurr*, «aur», «grus».

De to bygdene Eresfjord og Vistdal ble opprettet som en selvstendig kommune 1. januar 1890, da Nesset kommune ble delt i to. Kommunen ble igjen slått sammen med Nesset kommune 1. januar 1964.

Næring og arbeidsplasser
------------------------

Hovednæringen er jordbruk. Laksefiske og turistvirksomhet er attåtnæringer. Eresfjord har også sitt eget settefiskanlegg (bygd i 1956) som leverer laks og ørret til Eira og Eikesdalsvatnet. Anlegget ble bygd for å kompensere for tap av naturlig rekruttering av laks og sjøørret. Anlegget setter årlig ut 50 000 laksunger og 2500 sjøørret.
Eresfjord Bofellesskap i Frisvollhagen gav tidligere arbeidsplass for syke- og hjelpepleiere, men er nå nedlagt. På Coop Eresfjord BA er det butikk, kafeteria, post og husflid.

Det er også bygd flere småkraftverk i Eresfjord, finansiert av blant annet Småkraft.

Idrett og kultur
----------------

Eresfjord Idrettslag driver både med sommer- og vinteridrett, deriblant ski, klatring og turgåing. Sammen med Norsk Folkehjelp avd. Nesset arrangerer idrettslaget hvert år Skjortarennet. Det er et fjellskirenn opp og ned Skjorta. Sykkelløpet Eresfjord Classic arrangeres også hvert år. Løpet ble startet av bygdas egen Kurt Asle Arvesen i 2006.

Langs stranda i Eresfjord er det laget en rekke klatreruter på de mange svaveggene. Løypa «Borr Skulemeister» på Forklesvaet har eksempelvis 10 taulengder, mens «Balansekoden» har 15 taulengder. Andre ruter er «Giro Italia» og «Klatreløypa». Her blir det også arrangert klatrekurs i regi av Norges Klatreforbund.

Eresfjord Husflidlag ble stiftet 13. oktober 1997. De har eget utsalg ved Coop Eresfjord BA, og selger blant annet strikke- og hekletøy, tre og glass.

Eira Ungdomslag ble stiftet i 1921 og driver i dag hovedsakelig med revy og teater. Siden 1995 har de hatt årlige visninger, og i 2007 kom revyen «Vill, vakker og våt». I 2008 presenterte de «Ein ronde te».

I august 2015 ble det i Eresfjord gjennomført en vellykket testversjon av triatlonkonkurransen Fjord Xtreme, med 3,8 km svømming i Eikesdalsvatnet, 180 km sykling og til slutt 42 km løping med målgang på Skjorta (1711 moh.).

Fugle- og dyreliv
-----------------

Eiratangen er registrert som yngleområde for fiskemåse. Det er ved flere anledninger observert moskusfe i Eresfjorden. Bygdebøkene beskriver også observasjoner av både bjørn og ulv. Det utøves betydelig hjortejakt i bygda. For småviltjakt finner en mest fjellrype og skogsrype, men også en del hare.

Kjente personer
---------------

* Fred Kavli (1927-2013), norsk-amerikansk fysiker, filantrop og milliardær, oppvokst på gården Moen i Eresfjord.
* Kurt Asle Arvesen (født 1975), profsyklist, oppvokst på Frisvoll i Eresfjord.
* Bjørn Tore Hoem (født 1991) Semiprofesjonell syklist som representerer Team Joker.

Referanser
----------

1. ↑  Elvedeltadatabasen, Eira
2. ↑  Engelskhuset «Arkivert kopi». Arkivert fra originalen 10. april 2005. Besøkt 6. august 2008.
3. ↑  Utvalgte kulturlandskap i jordbruket
4. ↑  Bilder fra flommen høsten 2003 «Arkivert kopi». Arkivert fra originalen 4. februar 2005. Besøkt 6. august 2008.
5. ↑  Verdens vakreste «Arkivert kopi». Arkivert fra originalen 1. desember 2008. Besøkt 6. august 2008.
6. ↑  Kongebesøk  Arkivert 11. oktober 2004 hos Wayback Machine.
7. ↑  Eresfjord Småbåtlag «Arkivert kopi». Arkivert fra originalen 4. august 2008. Besøkt 6. august 2008.
8. ↑  Store norske leksikon om Eresfjord
9. ↑  Fisk og kraft «Arkivert kopi» (PDF). Arkivert fra originalen (PDF) 5. mars 2016. Besøkt 6. august 2008.
10. ↑  Eresfjord Idrettslag
11. ↑  Skjortarennet
12. ↑  Rådmann jomfruklatret ny rute i Eresfjord
13. ↑  Eresfjord Husflidlag «Arkivert kopi». Arkivert fra originalen 4. august 2008. Besøkt 6. august 2008.
14. ↑  Eira Ungdomslag «Arkivert kopi». Arkivert fra originalen 29. august 2007. Besøkt 6. august 2008.
15. ↑  Ein ronde te inni Fjorda «Arkivert kopi». Arkivert fra originalen 24. mai 2008. Besøkt 6. august 2008.
16. ↑  «Fjord Xtreme Triathlon - official homepage». Arkivert fra originalen 4. mars 2016.
17. ↑  Moskus i Eresfjord

Eksterne lenker
---------------

### Informasjonssider

* Nesset kommune si side om Eresfjord
* Eresfjord.no

### Geografi og klima

* Google kart, Eresfjord
* Værvarsel for Eresfjord på yr.no Arkivert 11. august 2011 hos Wayback Machine.

### Eresfjord i media

* Svømte over Eira med laks i nevene[*død lenke*]
* Naken kirketjener tok storlaksen med hendene

|  |  |
| --- | --- |
| Oppslagsverk/autoritetsdata | Store norske leksikon **·** Sentralt stedsnavnregister
 |